**Forslag til Nasjonal Transportplan svikter Troms – Stortinget må sikre en samferdselssatsing for hele landet.**

Troms har hatt tydelige og realistiske forventninger til regjeringens NTP-forslag. Kravene fra Troms er sammenlignet med andre fylker nøkterne forventninger til satsinger for å knytte folk og landsdel tettere sammen. Satsing i Troms er avgjørende for å sikre et transportsystem som sørger for faktisk framkommelighet for folk, næringsliv og forsvar. Regjeringens forslag til Nasjonal Transportplan svikter dessverre Troms.

Statlig veisatsing i Troms er nasjonsbygging i praksis. Tydelige forventninger om prioritering av Østre Malangen korridoren og Ullsfjordforbindelsen som nye riksveiprosjekter er ikke møtt, selv om førstnevnte strekning av Statens Vegvesen er karakterisert som samfunnsøkonomisk lønnsom. Ingen nye riksveiprosjekter i Troms er foreslått i NTP. Troms Arbeiderpartiet ser med alvor på at regjeringen ikke ønsker å prioritere noen nye statlige veier i Troms.

Tydelige forventninger om at strekningene på E6 i Nord-Troms, Olderdalen-Langslett og Nordkjosbotn-Hatteng endelig realiseres er ikke møtt. I forslaget til NTP ligger Olderdalen-Langslett inne i første 6-års periode, men strekningen mangler regulering. Troms Arbeiderparti ser med alvor på at det ikke sikres realisering av verken Olderdalen-Langslett eller Nordkjosbotn-Hatteng gjennom NTP-forslaget.

Troms har et etterslep på fylkeveg på 12 milliarder. På tross av at fylket er norgesmester i investering i fylkesvei øker etterslepet. Hurdalsplattformen lover utarbeidelse av helhetlig og forpliktende plan for å redusere etterslep på fylkesveg og Troms Arbeiderparti ser med alvor på at denne ambisjonen ikke er møtt. Med et av landets mest slitte fylkesveinett er det avgjørende for Troms at Stortinget sørger for en ekstra pott til fylkesveiene i Troms ut over regjeringens forslag i NTP. Troms Arbeiderparti ser i tillegg med skuffelse på at regjeringens forsvarsvei-satsing kun begrenser seg til forsvarsbruer.

Viktigheten av å bygge god infrastruktur i Nord-Norges største by må forsikres. Som arktisk hovedstad, universitetsby og nav for forskning og utdanning i nord, i tillegg til å være vertskap for landsdelens eneste universitetssykehus, er styrking av Tromsø som transportknutepunkt viktig for realisering av regjeringens ambisjoner i nordområdepolitikken. Troms Arbeiderparti ser med alvor på at regjeringen i praksis har utsatt bygging av flyplasstunell med F2-lenke på ubestemt tid ved å ikke prioritere prosjektet første seks årene av NTP-perioden.

Regjeringens forslag til NTP tegner et bilde av en samferdselsminister som gikk tom for midler da man kom til Troms. Det oppleves som bortforklaringer at KVUene for Nord-Norge må få sin KS1-vurdering før man kan gjøre konklusjoner om infrastruktur. Regjeringen har i motsetning til i Troms, klart å finne konsepter for Nordland og Finnmark.

Tydelige forventninger om Nord-Norgebanen i tråd med regjeringserklæringen, som et miljøriktig tiltak for utvikling av landsdelen er ikke møtt. Dette på tross av at behovet for bane i nord har aktualisert seg ytterligere i lys av den sikkerhetspolitiske situasjonen samt finsk og svensk NATO-medlemskap. Realisering av jernbane til Troms er ikke i stedet for annen vei og havner, men i tillegg til – og på lik linje med landet for øvrig. Troms Arbeiderparti ser med alvor på at regjeringen ikke følger opp sine forpliktelser i Hurdalsplattformen knyttet NTP og målsetningen om å realisere Nord-Norgebanen.

Troms Arbeiderparti reagerer også sterkt på samferdselsministerens uttalelser om Nord-Norgebanen der det framstår som at det allerede er konkludert med at det ikke vil prioriteres. KVU om Nord-Norgebanen fremstår som et bestillingsverk for å utrede jernbane som et umulig prosjekt. Troms Arbeiderparti oppfordrer Stortinget til å vise vei for hvordan man gjennom satsing på infrastruktur gjør det mulig å bygge heller enn å unngå å bygge jernbane i Troms.

Stortinget har en historisk mulighet å vise nasjonsbygging i praksis gjennom å sikre et kraftfullt og strategisk samferdselsløft i Troms. I samferdselspolitikken må ambisjonen på alle nivå være å knytte Troms tettere sammen. Troms er i en nasjonal særstilling fordi man her gjennom enkle grep for infrastrukturen kan utløse store samfunnseffekter som styrker bosetting, utvikling og mobilitet, som et samtidig bidrag til sikkerhetspolitikk og suverenitetshevdelse.

Troms Arbeiderparti ber Stortinget prioritere:

* Veiforbindelsene Østre Malangen korridoren og Ullsfjordforbindelsen
* E6-prosjektene Olderdalen-Langslett og Nordkjosbotn-Hatteng i Nord-Troms
* Jernbane til Troms
* Ekstraordinær satsing på fylkesvei i Troms gjennom egen bevilgning.
* Opprettholdelse av ambisjonsnivå og statlig bidrag til TENK Tromsø, og bygging av flyplasstunell med F2-lenge i første 6 års-periode.
* Økte bevilgninger til rassikring i Troms
* Økte bevilgninger til fiskerihavner i Troms